姜濤爭住幫球星傳波 獲NBA點名歡迎 Edan:光宗耀祖
男團MIRROR近日睇波睇到衝出國際,成員姜濤、Edan及Stanley在美國洛杉磯觀看NBA球賽時,獲NBA官方捕獲及發文歡迎,3子受寵若驚,Edan更興奮大叫「光宗耀祖」!
MIRROR最近在美國舉行巡唱,身為籃球迷的姜濤、Edan及Stanley繼早前看完湖人比賽後,昨日又抽空觀看快艇對太陽的比賽,Edan自嘲「黑氣石」體質發作,因多位星級球員也未有落場。而3人觀賽期間,被NBA官方攝影師拍下,其後更在社交網上載照片,並標籤3人的名字及MIRROR隊名歡迎,認真威到盡。3子均有轉發貼文,並以「OMG」表示震驚,Edan揚言:「呢鋪真係光宗耀祖!」又笑說:「早知化妝整頭。」
睇波之餘,Edan不忘惡搞隊友,公開Stanley在車上張開口睡覺的片段,並抵死說:「年齡真係人類最大的敵人。」又在旁模仿對方口張開,Stanley隨後反擊,連甫兩條Edan睡覺的影片,配文:「我諗有時啲嘢唔關年紀事。」
AK孖Tiger打餐飽
另外,MIRROR日前推出第二首英文單曲《Day 0》,找來NBA超級球星Dame D.O.L.L.A合作,Edan大讚Dame:「可以同佢合作係好Crazy同夢幻嘅一件事,佢好友善冇架子,好肯同我哋傾偈影相簽名。」姜濤拍MV時更化身小粉絲,做埋工作人員嗰份:「MV要拍傳波嘅Shot,我搶住要傳波,機會千載難逢。」Dame亦稱合作非常難忘:「佢哋好專注去做好件事,係一隊好特別嘅組合。」
除了音樂作品外,成員AK及Tiger主演的ViuTV原創劇《打天下2》即將開播,AK自誇可能是團中最好打,又自爆和Tiger有對打戲,開玩笑說:「佢本身有功夫底㗎嘛!我唔會錫住佢喇!佢錫住我就差唔多。」
本文連結 : https://orientaldaily.on.cc/content/娛樂/odn-20240412-0412_00282_041/姜濤爭住幫球星傳波--獲NBA點名歡迎--Edan:光宗耀祖